Ένοχο όπως και πρωτοδίκως έκριναν οι δικαστές του Πενταμελούς Εφετείου τον πρώην υπουργό Μεταφορών Τάσο Μαντέλη για το αδίκημα του ξεπλύματος βρώμικου χρήματος. Ο πρώην υπουργός κατηγορείται ότι πήρε και νομιμοποίησε 450.000 γερμανικά μάρκα από τα μαύρα ταμεία της Siemens, για να εγκρίνει την σύμβαση ψηφιοποίησης του ΟΤΕ.

ADVERTISING

Η ενοχή του ήρθε με 4 ψήφους έναντι μιας, καθώς ένα μέλος του δικαστηρίου είχε την άποψη ότι ο πρώην υπουργός πρέπει να απαλλαγεί από την κατηγορία.

Το ποσό εμβάστηκε σε δυο δόσεις από τα μαύρα ταμεία της Siemens και κατέληξε σε λογαριασμό του κουμπάρου του Τάσου Μαντέλη , ο οποίος είχε ανοιχθεί με την κωδική ονομασία "Α. Ρόκος".

Πρωτοδίκως ο Τάσος Μαντέλης είχε καταδικαστεί σε κάθειρξη 8 ετών, ενώ του είχαν αναγνωριστεί δυο ελαφρυντικά. Αν η πρωτόδικη ποινή παραμείνει τότε ο πρώην υπουργός κινδυνεύει να οδηγηθεί στη φυλακή.

"Έκανε ένα λάθος στη ζωή του πριν από 20 χρόνια και το πλήρωσε πάρα πολύ ακριβά", τόνισε ο εκ των συνηγόρων του Γιάννης Ηρειώτης, τονίζοντας ότι ο πρώην υπουργός έχει επιστρέψει από το 2014 στο ελληνικό Δημόσιο, το σύνολο του ποσού με το οποίο φέρεται να δωροδοκήθηκε. Ο πρώην υπουργός Μεταφορών αρνείται ότι δωροδοκήθηκε και υποστηρίζει ότι το ποσό που εισέπραξε από τη Siemens ήταν προεκλογική χορηγία.